钦定古今图书集成/明伦汇编/官常典/第211卷 > 郑肃
## 钦定古今图书集成/明伦汇编/官常典/第211卷 > 郑肃

按《唐书》本传，“肃字乂敬，其先荥阳人，以儒世家。肃力
于学，有根柢，第进士、书判拔萃，补兴平尉，累擢太常
少卿。博士有疑议往咨，必据经条答。文宗高择鲁王
府属，肃以谏议大夫兼长史。王为皇太子，迁给事中，
进尚书右丞，出为陕虢观察使。开成二年，召拜吏部
侍郎。帝以肃尝辅导东宫，诏兼宾客，为太子授经。既”
而太子母爱弛，为谗所乘，废斥有端。肃因入见，言“天
下大本，不可轻动”，意致深切，帝为动容。然内宠方煽，
太子终以忧死。出为检校礼部尚书、河中节度使。武
宗知太子无罪，特困于谗，而朝廷谓肃临义不可夺，
侹侹有大臣节，召为太常卿，迁山南东道观察使。五
年，以检校尚书右仆射同中书门下平章事，与李德
裕叶心辅政。宣宗即位，迁中书侍郎，罢为荆南节度
使。卒赠司空，谥曰“文简。”